Die 8.8 cm Flak 18/36/37/41 is 'n Duitse lugafweer- en teentenkkanon wat in die 1930's ontwikkel is. Dit was een van Nazi-Duitsland se meesgebruikte kanonne regdeur die Tweede Wêreldoorlog en van hul mees gevreesde en herkenbare wapens tydens die oorlog. Die ontwikkeling van die oorspronklike ontwerp het gelei tot die daarstelling van 'n verskeidenheid kanonne. Die naam van die kanon het betrekking op 'n verskeidenheid kanonne, die eerste een was amptelik die 8.8 cm Flak 18, die verbeterde weergawe die 8.8 cm Flak 36 en later die 8.8 cm Flak 37 genoem. Die woord Flak is 'n akroniem in Duits vir Flugzeugabwehrkanone en beteken lugafweerkanon, die oorspronklike doel vir die ontwerp van die kanon. In Engels het die woord Flak 'n generiese term geword vir enige lugafweervuur vanaf die grond. Informeel was daar na die kanonne verwys as Acht-acht (agt-agt) deur die Duitsers en die eighty-eight deur die Geallieerdes. Die beweegbare, goedontwerpte kanondraer het bygedra dat die lugafweerkanon direk in 'n beperkte teen-tenkrol gebruik kon word terwyl dit net so op sy wiele gestaan het. Dit kon binne twee-en- 'n-halfminute geskuif word.